Jabarkan Sejarah dari Sekolah Kebangsaan Sri Melor dalam bahasa melayu

Gerakan untuk menubuhan sekolah ini bermula dengan tindakan seorang pemimpin tempatan iaitu Tuan Haji Wan Ismail bin Wan Mahmood, bekas Penggawa Daerah Gunung Barat, Bachok yang telah menubuhkan satu jawatankuasa penaja dalam usaha untuk menubuhkan Sekolah Rendah Jenis Kebangsaan SRJK (Inggeris) Melor pada tahun 1958. Beberapa rundingan telah dijalankan dengan pihak Pegawai Pelajaran Kelantan iaitu Mr. D. Bannet, Mr. C. Stowe sehinggalah Mr. J.A. Mc Gumiskey. Pada 2 Januari,1961 SRJK (Inggeris) Melor telah dibuka dengan rasminya dengan En. Hussain b. Yusoff yang berkelulusan dari Maktab Perguruan Kirby, England telah dilantik sebagai guru besar. Sesi pembelajaran SRJK (Inggeris) Melor bermula dengan sesi petang dengan menumpang bangunan Sekolah Kebangsaan Melor. Kumpulan pertama pelajarnya adalah seramai 119 orang murid yang dibahagikan kepada tiga buah kelas. Guru-gurunya pula adalah seramai lima orang termasuk guru besar. Pada tahun 1963, SRJK (Inggeris) Melor telah ditukar nama menjadi Sekolah Rendah Kebangsaan Melor (SRK Melor). Pada masa yang sama juga, sekolah ini berpindah bangunan ke bangunan Sekolah Arab Melor yang terletak bersebelahan Masjid Melor sekarang. Pada tahun 1980, SRK Melor berpindah ke bangunannya sendiri iaitu tapak bangunan sekarang. Berikutan pekeliling Kementerian Pendidikan Malaysia pada 2 Januari, 1996 yang memansuhkan kesemua Sekolah Rendah Kebangsaan (SRK) dan menukarkannya dengan Sekolah Kebangsaan (SK), satu jawatankuasa Persatuan Ibu Bapa dan Guru telah memutuskan untuk menukar nama SRK Melor kepada SK Sri Melor.